CELEX: 32016R0623
Language: el
Date: 2016-04-21 00:00:00
Title: Εκτελεστικός κανονισμός (ΕΕ) 2016/623 της Επιτροπής, της 21ης Απριλίου 2016, για την τροποποίηση του εκτελεστικού κανονισμού (ΕΕ) αριθ. 498/2012 για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση

22.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 106/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/623 ΤΗΣ ΕΠΙΤΡΟΠΉΣ
   της 21ης Απριλίου 2016
   για την τροποποίηση του εκτελεστικού κανονισμού (ΕΕ) αριθ. 498/2012 για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2012/105/ΕΕ του Συμβουλίου, της 14ης Δεκεμβρίου 2011, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας υπό μορφή επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση και του πρωτοκόλλου μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας για τις τεχνικές λεπτομέρειες εφαρμογής της εν λόγω συμφωνίας (1), και ιδίως το άρθρο 4,
   Εκτιμώντας τα ακόλουθα:
   
               (1)
            
            
               Στις 22 Αυγούστου 2012 η Ρωσική Ομοσπονδία προσχώρησε στον Παγκόσμιο Οργανισμό Εμπορίου. Οι δεσμεύσεις που έχει αναλάβει η Ρωσική Ομοσπονδία περιλαμβάνουν δασμολογικές ποσοστώσεις για τις εξαγωγές ορισμένων ειδών ξύλου από κωνοφόρα δένδρα και ένα μερίδιο από τις ποσοστώσεις αυτές έχει χορηγηθεί στις εξαγωγές προς την Ένωση. Οι λεπτομέρειες της χορήγησης των εν λόγω ποσοστώσεων καθορίζονται στη συμφωνία υπό μορφή επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση (στο εξής «η συμφωνία») και στο πρωτόκολλο μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας για τις τεχνικές λεπτομέρειες εφαρμογής της εν λόγω συμφωνίας (στο εξής «το πρωτόκολλο»). Η συμφωνία και το πρωτόκολλο υπογράφηκαν στις 16 Δεκεμβρίου 2011. Εφαρμόζονται προσωρινά από την ημερομηνία προσχώρησης της Ρωσικής Ομοσπονδίας στον Παγκόσμιο Οργανισμό Εμπορίου.
            
         
               (2)
            
            
               Σύμφωνα με το άρθρο 4 της απόφασης 2012/105/ΕΕ, ο εκτελεστικός κανονισμός (ΕΕ) αριθ. 498/2012 της Επιτροπής (2) καθορίζει τους κανόνες για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση. Ο εν λόγω κανονισμός παύει να ισχύει την ημερομηνία κατά την οποία παύει η προσωρινή εφαρμογή του πρωτοκόλλου.
            
         
               (3)
            
            
               Ενώ η συμφωνία και το πρωτόκολλο εξακολουθούν να εφαρμόζονται προσωρινά, καθώς εκκρεμεί η ολοκλήρωση των διαδικασιών για τη σύναψή τους, η εμπειρία που αποκτήθηκε από την εφαρμογή του εκτελεστικού κανονισμού (ΕΕ) αριθ. 498/2012 κατέδειξε την ανάγκη να τροποποιηθούν ορισμένες διατάξεις του εν λόγω κανονισμού.
            
         
               (4)
            
            
               Ειδικότερα, το άρθρο 3 θα πρέπει να τροποποιηθεί, ώστε να μειωθεί η διάρκεια του πρώτου μέρους της κάθε περιόδου ποσόστωσης, ενώ ταυτόχρονα να επεκταθεί η διάρκεια του δεύτερου μέρους της. Συνεπώς, το πρώτο μέρος κάθε περιόδου ποσόστωσης θα διαρκεί πλέον από την 1η Ιανουαρίου έως τις 31 Μαΐου και το δεύτερο μέρος της περιόδου ποσόστωσης θα αρχίζει την 1η Ιουνίου και θα διαρκεί έως το τέλος του σχετικού ημερολογιακού έτους. Πρόκειται για σημαντική τροποποίηση, δεδομένου ότι η έναρξη του δεύτερου μέρους κάθε περιόδου ποσόστωσης πραγματοποιείται πλέον δύο μήνες νωρίτερα απ' ό,τι στο παρελθόν. Η τροποποίηση αυτή είναι αναγκαία για να επιτρέψει στους εισαγωγείς ερυθρελάτης και πεύκων της ΕΕ να έχουν πρόσβαση στις εναπομένουσες ποσότητες των δασμολογικών ποσοστώσεων όσο το δυνατόν νωρίτερα κατά τη διάρκεια συγκεκριμένης περιόδου ποσόστωσης.
            
         
               (5)
            
            
               Το άρθρο 6 παράγραφος 2 του εκτελεστικού κανονισμού (ΕΕ) αριθ. 498/2012 θα πρέπει να τροποποιηθεί ώστε να αποσαφηνιστεί ότι ο υπολογισμός των ανώτατων ορίων των παραδοσιακών εισαγωγέων για κάθε περίοδο ποσόστωσης πραγματοποιείται βάσει των ιστορικών εισαγωγών της υπό εξέταση ομάδας προϊόντων.
            
         
               (6)
            
            
               Το άρθρο 7 του εκτελεστικού κανονισμού (ΕΕ) αριθ. 498/2012 θα πρέπει να τροποποιηθεί ώστε να εξασφαλιστεί ότι στο πρώτο μέρος κάθε περιόδου ποσόστωσης τα μέγιστα δικαιώματα εισαγωγής για τους παραδοσιακούς εισαγωγείς, για οποιαδήποτε από τις ομάδες προϊόντων, δεν είναι χαμηλότερα από εκείνα που χορηγούνται στους νέους εισαγωγείς.
            
         
               (7)
            
            
               Στο άρθρο 11 παράγραφος 1 θα πρέπει να προστεθεί τρίτη περίοδος για να επισημοποιηθούν οι τριμηνιαίες υποχρεώσεις υποβολής εκθέσεων των γραφείων αδειών των κρατών μελών σχετικά με τις πραγματικές εισαγωγές των καλυπτόμενων προϊόντων.
            
         
               (8)
            
            
               Το άρθρο 12 θα πρέπει να τροποποιηθεί, ώστε να μπορούν οι εισαγωγείς που δεν είναι σε θέση να επιστρέφουν μη χρησιμοποιηθείσες άδειες ποσοστώσεων στο οικείο γραφείο αδειών του κράτους μέλους να υποβάλλουν αντ' αυτού «υπεύθυνη δήλωση» στο γραφείο αδειών του κράτους μέλους με την οποία ο εισαγωγέας επιβεβαιώνει ότι, παρά τις προσπάθειες που έχει καταβάλει, δεν ήταν σε θέση να ανακτήσει τη μη χρησιμοποιηθείσα άδεια ποσόστωσης από τις αρμόδιες αρχές της Ρωσικής Ομοσπονδίας. Για τον σκοπό αυτό, πρέπει να παρεμβληθεί νέο έντυπο στο παράρτημα IV του εκτελεστικού κανονισμού (ΕΕ) αριθ. 498/2012.
            
         
               (9)
            
            
               Επιπλέον, τα άρθρα 13 και 14 του εκτελεστικού κανονισμού (ΕΕ) αριθ. 498/2012 θα πρέπει να τροποποιηθούν, ώστε να αντανακλούν την ανάγκη επικαιροποίησης των κανόνων που αφορούν τη μείωση των ανωτάτων ορίων των παραδοσιακών εισαγωγέων σε περίπτωση μη πλήρους χρησιμοποίησης ή μη επιστροφής των χορηγηθεισών αδειών ποσόστωσης.
            
         
               (10)
            
            
               Το άρθρο 15 παράγραφος 2 θα πρέπει να αλλάξει ώστε να επιτρέπεται η αναστολή της εφαρμογής των άρθρων 13 και 14 για άλλη, τρίτη περίοδο ποσόστωσης. Αυτή η περαιτέρω αναστολή είναι δικαιολογημένη λόγω του σημερινού ακόμη χαμηλού ποσοστού χρησιμοποίησης των δασμολογικών ποσοστώσεων και της ανάγκης να ενθαρρυνθεί η εντατικότερη χρήση κατά την προσεχή περίοδο ποσόστωσης.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης δασικής επιτροπής, που συστάθηκε με την απόφαση 2012/105/ΕΕ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 498/2012 τροποποιείται ως εξής:
   
               1)
            
            
               Το άρθρο 3 αντικαθίσταται από το ακόλουθο κείμενο:
               «Άρθρο 3
               Η μέθοδος για τη χορήγηση της δασμολογικής ποσόστωσης εξαρτάται από την ημερομηνία υποβολής της αίτησης από τον εισαγωγέα, ως εξής:
               
                           α)
                        
                        
                           για κάθε αίτηση που υποβάλλεται πριν από τις 31 Μαΐου κάθε έτους (στο εξής “πρώτο μέρος της περιόδου ποσόστωσης”) η Επιτροπή αναθέτει δασμολογικές ποσοστώσεις σύμφωνα με τις κατηγορίες “παραδοσιακός” ή “νέος” εισαγωγέας, σύμφωνα με το άρθρο 5 παράγραφος 2 στοιχείο β) του πρωτοκόλλου· και
                        
                     
                           β)
                        
                        
                           για κάθε αίτηση που υποβάλλεται από την 1η Ιουνίου (στο εξής “δεύτερο μέρος της περιόδου ποσόστωσης”), η Επιτροπή χορηγεί τις υπόλοιπες ποσότητες δασμολογικών ποσοστώσεων σύμφωνα με τη χρονολογική σειρά με την οποία η Επιτροπή παρέλαβε τις κοινοποιήσεις των αρμόδιων αρχών των κρατών μελών (στο εξής “γραφείο(-α) αδειών”) σχετικά με τις αιτήσεις που υπέβαλαν μεμονωμένοι εισαγωγείς, σύμφωνα με το άρθρο 5 παράγραφος 2 στοιχείο α) του πρωτοκόλλου.».
                        
                     
         
               2)
            
            
               Στο άρθρο 6 η παράγραφος 2 αντικαθίσταται από το ακόλουθο κείμενο:
               «2.   Το ανώτατο όριο κάθε ομάδας προϊόντων του παραδοσιακού εισαγωγέα που ισχύει για την ακόλουθη περίοδο ποσόστωσης (στο εξής “περίοδος ποσόστωσης n+1”) υπολογίζεται σύμφωνα με τον μέσο όρο των πραγματικών εισαγωγών της υπό εξέταση ομάδας προϊόντων από τον εν λόγω εισαγωγέα κατά τις δύο περιόδους ποσόστωσης που προηγούνται του έτους υπολογισμού του εν λόγω ανώτατου ορίου, με βάση τον ακόλουθο τύπο:
               
                            
                        
                        
                           Ci = T * (Īi/ΣĪi)
                        
                     όπου:
               
                            
                        
                        
                           το “Ci” αντιστοιχεί στο ανώτατο όριο για τη σχετική ομάδα προϊόντων (ερυθρελάτη ή πεύκη) για τον εισαγωγέα i κατά την περίοδο ποσόστωσης n+1·
                        
                     
                            
                        
                        
                           το “Τ” αντιστοιχεί στην ποσόστωση των παραδοσιακών εισαγωγέων που διατίθεται για τη σχετική ομάδα προϊόντων κατά το έτος υπολογισμού του ανώτατου ορίου (στο εξής “περίοδος ποσόστωσης n”)·
                        
                     
                            
                        
                        
                           το “Īi” αντιστοιχεί στον μέσο όρο των πραγματικών εισαγωγών της υπό εξέταση ομάδας προϊόντων από τον παραδοσιακό εισαγωγέα i, κατά τις δύο περιόδους ποσόστωσης που προηγούνται του υπολογισμού (στο εξής “περίοδος ποσόστωσης n-2” και “περίοδος ποσόστωσης n-1”, αντιστοίχως), ως εξής:
                           [(πραγματικές εισαγωγές του εισαγωγέα i κατά την περίοδο ποσόστωσης n-2) + (πραγματικές εισαγωγές του εισαγωγέα i κατά την περίοδο ποσόστωσης n-1)]/2
                        
                     
                            
                        
                        
                           το “ΣĪ” αντιστοιχεί στο άθροισμα των μέσων εισαγωγών όλων των παραδοσιακών εισαγωγέων Īi για την υπό εξέταση ομάδα προϊόντων.».
                        
                     
         
               3)
            
            
               Το άρθρο 7 αντικαθίσταται από το ακόλουθο κείμενο:
               «Άρθρο 7
               1.   Η Επιτροπή υπολογίζει ετησίως τα ανώτατα όρια που ισχύουν για κάθε παραδοσιακό εισαγωγέα για την επόμενη περίοδο ποσόστωσης σύμφωνα με τη μέθοδο που καθορίζεται στο άρθρο 6 παράγραφος 2. Εάν το υπολογιζόμενο ανώτατο όριο παραδοσιακού εισαγωγέα για δεδομένη ομάδα προϊόντων είναι υψηλότερο από 0 %, αλλά κατώτερο από το ανώτατο του 1,5 % της δασμολογικής ποσόστωσης που χορηγείται σε νέους εισαγωγείς σύμφωνα με το άρθρο 4 παράγραφος 3, το ανώτατο όριο που ισχύει για τον υπό εξέταση παραδοσιακό εισαγωγέα καθορίζεται σε επίπεδο 1,5 % της δασμολογικής ποσόστωσης για κάθε ομάδα προϊόντων.
               2.   Τα γραφεία αδειών παρέχουν στην Επιτροπή, το αργότερο στις 31 Μαρτίου της περιόδου ποσόστωσης n, πληροφορίες για τις πραγματικές εισαγωγές των καλυπτόμενων προϊόντων κατά την περίοδο ποσόστωσης n-1 που έχουν κοινοποιηθεί σε αυτά σύμφωνα με το άρθρο 11 παράγραφος 1. Μια τέτοια συνοπτική παρουσίαση υποβάλλεται ηλεκτρονικά, σύμφωνα με το σύστημα πληροφορικής που έχει θεσπίσει η Επιτροπή.
               3.   Η Επιτροπή ενημερώνει τα γραφεία αδειών σχετικά με τα ανώτατα όρια που προκύπτουν από τους υπολογισμούς οι οποίοι πραγματοποιούνται σύμφωνα με το άρθρο 6 παράγραφος 2 και το άρθρο 7 παράγραφος 1 το αργότερο έως τις 30 Απριλίου της περιόδου ποσόστωσης n.».
            
         
               4)
            
            
               Στο άρθρο 11 η παράγραφος 1 αντικαθίσταται από το ακόλουθο κείμενο:
               «1.   Το αργότερο 15 ημερολογιακές ημέρες από το τέλος κάθε τρίτου μήνα οι εισαγωγείς ενημερώνουν το γραφείο αδειών του κράτους μέλους από το οποίο έλαβαν άδεια ποσοστώσεων σχετικά με τις πραγματικές εισαγωγές καλυπτόμενων προϊόντων που πραγματοποίησαν στην Ευρωπαϊκή Ένωση κατά τους τελευταίους τρεις μήνες. Για τον σκοπό αυτό, ο εισαγωγέας παρέχει στο γραφείο αδειών αντίγραφο των τελωνειακών διασαφήσεων των σχετικών εισαγωγών. Τα γραφεία αδειών παρέχουν στην Επιτροπή, το αργότερο 30 ημερολογιακές ημέρες από το τέλος κάθε τρίτου μήνα, συνοπτική παρουσίαση των πραγματικών εισαγωγών των καλυπτόμενων προϊόντων στην Ευρωπαϊκή Ένωση κατά τους τελευταίους τρεις μήνες, που τους έχουν κοινοποιηθεί από τους εισαγωγείς.».
            
         
               5)
            
            
               Τα άρθρα 12, 13 και 14 αντικαθίστανται από το ακόλουθο κείμενο:
               «Άρθρο 12
               1.   Στην περίπτωση που μια άδεια ποσόστωσης παραμένει αχρησιμοποίητη έξι μήνες ύστερα από την έκδοσή της, ο εισαγωγέας είτε ενημερώνει το γραφείο αδειών σχετικά με την πρόθεσή του να τη χρησιμοποιήσει κατά το υπόλοιπο της περιόδου ποσόστωσης είτε επιστρέφει την άδεια ποσόστωσης στο σχετικό γραφείο αδειών. Αν ο εισαγωγέας δεν είναι σε θέση να ανακτήσει τα μη χρησιμοποιηθείσα άδεια ποσόστωσης από τις αρχές της Ρωσικής Ομοσπονδίας, μπορεί να υποβάλει αντ' αυτής σχετική υπεύθυνη δήλωση στο γραφείο αδειών με τη μορφή που ορίζεται στο παράρτημα IV, αναφέροντας την αδυναμία του να ζητήσει τη μη χρησιμοποιηθείσα άδεια ποσόστωσης παρά τις προσπάθειές του. Σε κάθε περίπτωση, στο τέλος της περιόδου ποσόστωσης n το αργότερο, ο εισαγωγέας επιστρέφει κάθε μη χρησιμοποιηθείσα άδεια ποσόστωσης ή παρουσιάζει, εφόσον συντρέχει σχετική περίπτωση, τη σχετική υπεύθυνη δήλωση χρησιμοποιώντας τη μορφή που ορίζεται στο παράρτημα IV. Στην περίπτωση που μια άδεια ποσοστώσεων εκδόθηκε πριν από την έναρξη της περιόδου ποσόστωσης σύμφωνα με το άρθρο 4 του πρωτοκόλλου, η προθεσμία των έξι μηνών υπολογίζεται από την 1η Ιανουαρίου του έτους που αντιστοιχεί στην περίοδο ποσόστωσης.
               2.   Τα γραφεία αδειών ενημερώνουν αμέσως την Επιτροπή σχετικά με κάθε επιστροφή άδειας ποσοστώσεων ή υπεύθυνης δήλωσης από τους εισαγωγείς σύμφωνα με την παράγραφο 1. Το ισοζύγιο των ανώτατων ορίων των παραδοσιακών εισαγωγέων για την υπό εξέταση ομάδα προϊόντων τροποποιείται για το αντίστοιχο ποσό.
               Άρθρο 13
               1.   Στην περίπτωση που οι πραγματικές εισαγωγές ενός παραδοσιακού εισαγωγέα κατά την περίοδο ποσόστωσης n-1 είναι κατώτερες του 75 % των ποσοτήτων που καλύπτονται από όλες τις άδειες ποσοστώσεων για μία ομάδα προϊόντων που χορηγούνται στον εν λόγω εισαγωγέα κατά την ίδια περίοδο ποσόστωσης, τα ανώτατα όρια εισαγωγών του εισαγωγέα για τη συγκεκριμένη ομάδα προϊόντων κατά την περίοδο ποσόστωσης n+1 μειώνονται κατά ποσό ανάλογο του μεγέθους των υπολειπόμενων πραγματικών εισαγωγών.
               2.   Η μείωση που αναφέρεται στην παράγραφο 1 υπολογίζεται ως εξής:
               
                            
                        
                        
                           ri = (0,75*ΣΑi – Ii)/ΣΑi
                           
                        
                     όπου:
               
                            
                        
                        
                           το “r” αντιστοιχεί στη μείωση που εφαρμόζεται στο ανώτατο όριο εισαγωγών του εισαγωγέα i, για τη σχετική ομάδα προϊόντων, κατά την περίοδο ποσόστωσης n+1·
                        
                     
                            
                        
                        
                           το “ΣΑi” αντιστοιχεί στο σύνολο ποσοτήτων που καλύπτονται από τις άδειες ποσόστωσης για τη σχετική ομάδα προϊόντων που χορηγήθηκαν στον παραδοσιακό εισαγωγέα i κατά την περίοδο ποσόστωσης n-1·
                        
                     
                            
                        
                        
                           το “Ii” αντιστοιχεί στις πραγματικές εισαγωγές της σχετικής ομάδας προϊόντων του εισαγωγέα i κατά την περίοδο ποσόστωσης n-1.
                        
                     Άρθρο 14
               1.   Στην περίπτωση που άδεια ποσοστώσεων η οποία δεν έχει επιστραφεί ή καλυφθεί με αντίστοιχη υπεύθυνη δήλωση σύμφωνα με το άρθρο 12 παραμείνει αχρησιμοποίητη έως το τέλος της περιόδου ποσόστωσης n-1, τα ανώτατα όρια εισαγωγών του εισαγωγέα για τη συγκεκριμένη ομάδα προϊόντων κατά την περίοδο ποσόστωσης n+1 μειώνονται κατά το ποσό που αναλογεί στο μέγεθος της μη χρησιμοποιηθείσας άδειας ποσοστώσεων.
               2.   Η μείωση που αναφέρεται στην παράγραφο 1 υπολογίζεται ως εξής:
               
                            
                        
                        
                           Ri = ΣUi/ΣΑi
                           
                        
                     όπου:
               
                            
                        
                        
                           το “Ri” αντιστοιχεί στη μείωση που εφαρμόζεται στο ανώτατο όριο εισαγωγών του εισαγωγέα i, για τη σχετική ομάδα προϊόντων, κατά την περίοδο ποσόστωσης n+1·
                        
                     
                            
                        
                        
                           το “ΣU” αντιστοιχεί στο σύνολο αχρησιμοποίητων ποσοτήτων που καλύπτονται από τις άδειες ποσόστωσης για τη σχετική ομάδα προϊόντων που χορηγήθηκαν στον εισαγωγέα i κατά την περίοδο ποσόστωσης n-1·
                        
                     
                            
                        
                        
                           το “ΣΑ” αντιστοιχεί στο σύνολο των ποσοτήτων που καλύπτονται από άδειες ποσόστωσης που χορηγήθηκαν στον εισαγωγέα i για τη σχετική ομάδα προϊόντων κατά την περίοδο ποσόστωσης n-1.».
                        
                     
         
               6)
            
            
               Στο άρθρο 15 η παράγραφος 2 αντικαθίσταται από το ακόλουθο κείμενο:
               «2.   Οι διατάξεις των άρθρων 13 και 14 δεν εφαρμόζονται κατά τις τρεις πρώτες περιόδους ποσόστωσης έπειτα από τη μεταβατική περίοδο.».
            
         
               7)
            
            
               Το παράρτημα IV αντικαθίσταται από το ακόλουθο κείμενο:
               
                  «ΠΑΡΑΡΤΗΜΑ IV
                  
                     Υπεύθυνη δήλωση
                  
                  Εισαγωγέας:
                  Κράτος μέλος της ΕΕ:
                  Αριθμός ΦΠΑ:
                  Υπεύθυνος επικοινωνίας:
                  Τηλ.
                  Email:
                  Ο (Η) υπογεγραμμένος(-η) βεβαιώνω ότι, παρά τις καλύτερες προσπάθειές μου, δεν στάθηκε δυνατό να ανακτήσω τις μη χρησιμοποιηθείσες άδειες ποσοστώσεων που απαριθμούνται στη συνέχεια από τις αρμόδιες αρχές της Ρωσικής Ομοσπονδίας.
                  
                     Άδεια ποσόστωσης 1:
                  
                  
                               
                           
                           
                              Άδεια ποσόστωσης αριθ.:
                           
                        
                               
                           
                           
                              Ημερομηνία έκδοσης της άδειας ποσόστωσης:
                           
                        
                               
                           
                           
                              Εισαγωγέας (ονοματεπώνυμο, χώρα, αριθμός ΦΠΑ):
                           
                        
                               
                           
                           
                              Εξαγωγέας (ονοματεπώνυμο, αριθμός ΦΠΑ):
                           
                        
                     Άδεια ποσόστωσης 2 κ.λπ.:
                  
                  Ο (Η) υπογεγραμμένος(-η) δηλώνω επισήμως ότι η ανωτέρω υπεύθυνη δήλωσή μου είναι ακριβής και σωστή με βάση τα όσα γνωρίζω και δεν περιέχει κανένα ψευδές στοιχείο.
                  
                               
                           
                           
                               
                           
                        
                              Τόπος/Ημερομηνία
                           
                           
                              Υπογραφή».
                           
                        
            
         Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 57 της 29.2.2012, σ. 1.
   
      (2)  Εκτελεστικός κανονισμός (ΕΕ) αριθ. 498/2012 της Επιτροπής, της 12ης Ιουνίου 2012, για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση (ΕΕ L 152 της 13.6.2012, σ. 28).